En nabo filmede KS Højtryks tagrensning af et tag i Frederikshavn og kontaktede i sidste uge både Arbejdstilsyn og Kommune.

Ingen tegn på asbest. Sådan er konklusionen fra Frederikshavns Kommune, efter at nabo Allan Rasmussen i sidste uge gjorde dem opmærksom på tagrensningen af et asbesttag i et parcelhuskvarter i Frederikshavn, som ifølge ham ikke overholdt de forholdsregler, der skal tages. - En ting er, at du arbejder på et tag uden nogle former for sikkerhed. Noget andet er, at du står i blæsevejr og højtryksspuler et asbesttag midt i et villakvarter. Det er helt galt, sagde Allan Rasmussen til Fagbladet 3F. Se hans optagelse og læs mere om detaljerne her : Optagelsen fik kommunen til at iværksætte de “nødvendige tilsyn og målinger” for at undersøge, om der var sket sket en spredning af de sundhedsskadelige asbestfibre i og omkring det pågældende hus. Det skete torsdag eftermiddag i sidste uge, og her fandt kommunen frem til, "at der ikke visuelt kan ses asbest-rester på jord, græs, og arealer omkring huset." Derfor er konklusionen, at “der ikke er grundlag for at vurdere påbudsmulighederne i henhold til jordforureningsloven i den pågældende sag.” Sagen er dermed i kommunens øjne afsluttet. Gør “alt for at undgå forurening” Det var det nyopstartede firma, KS Højtryk, som udførte rensningen af det gamle asbesttag hos naboen. Og her understreger indehaver Kristian Sørensen, at de gør alt for at undgå nogen form for forurening. - Jeg har arbejdet med det i otte år og har selv små børn. Så jeg er ikke interesseret i at køre rundt i hele Nordjylland og spule asbest ud i vores drikkevand, siger han. Firmaet kører ifølge indehaveren efter alle forholdsregler, når det gælder tage med asbest. - Vi har filtmåtter på alle steder, hvor der ikke er flisebelægning, propper i tagrender og afløb, Asbestsug, som suger alt vandet og fibrene fra tagrenden og hele vejen ud i en kassetrailer, hvor der er asbestfilter inde i, siger han og fortsætter: - Og hvis der kommer noget på jorden, har vi en asbeststøvsuger. Højtryksspuling af asbestholdige materialer er forbudt i henhold til Arbejdstilsynet , men ifølge Kristian Sørensen blev taget spulet med det allerlaveste tryk. Overtrådte stadig regler fra Arbejdstilsynet Der er dog et punkt, hvor KS Højtryk med sikkerhed ikke overholdt reglerne. Det er i forhold til, at arbejdet, firmaet udførte med asbest, ikke blev anmeldt til Arbejdstilsynet på forhånd. Fra 1. juli 2023 kan et brud på dette koste virksomheder i Danmark en bøde på 10.000 kroner. - Jeg vidste slet ikke, der var kommet de nye regler. Jeg er helt nystartet, og på grund af nogle personlige forhold har mine tanker været et andet sted, forklarer Kristian Sørensen, der kontaktede og sendte Arbejdstilsynet dispensationen samme dag, han blev gjort opmærksom på det. - Det er i hvert fald ikke noget, der gentager sig, slutter han.